Episode 21: Het jou kind taalprobleme? Hier's 'n plan - oolfant.com: tuisskool in Afrikaans
Home » Artikels » Potgooi » Episode 21: Het jou kind taalprobleme? Hier's 'n plan
Episode 21: Het jou kind taalprobleme? Hier's 'n plan
Bou jou kinders se taalvermoë uit deur regtig na hulle te luister
Om jou kind se taalvermoë sterk te maak, moet jy net met jou kind praat, so verduidelik taal- en spraakterapeut Lize van Merwe.
Lize, self 'n tuisskoolma, voel baie sterk daaroor om ma's te bemagtig om hulle kinders self te leer.
As spraak- en taalterapeut het dit haar gepla dat sy net 45 minute per week met 'n kind deurbring om taalagterstande te probeer uitwis, maar dan het die kind verder geen tyd om die konsepte in te oefen nie.
Lize het toe besluit om opleiding te kry in 'n Kanadese model waar 'n terapeut baie meer met die ouer as met die kind werk en die ouer as't ware leer om die werk self te doen. Die naam van hierdie stelsel is die Hanen metode.
Vir 12 weke lank een maal per week gee Lize aanlyn vir ouers binne-in 'n groep leiding hoe om met hulle kinders te praat. Deur praktiese raad en wenke leer ouers hoe om hulle kinders baie meer effektief met hul taalontwikkeling te help. Die feit dat ouers die sessies saam met ander ouers doen, help boonop dat almal by mekaar leer.
Elke week gaan die ouers dan terug huis toe en is nou voorberei om situasies in hulle alledaagse lewe raak te sien en te benut om elke dag vir 'n paar minute hulle kinders se taalvermoë uit te bou.
Die klasse is in Engels, maar die beginsels kan in enige taal toegepas word. Lize se kursus is ook internasionaal beskikbaar, maar sy het 'n baie, baie spesiale prys vir Suid-Afrikaanse ma's.
Luister gerus hier na hierdie week se potgooi waar ons weer bevestiging kry hoe belangrik dit is om met jou kind te praat. Ook watter rol dit in jou kind se uiteindelike leessukses speel.